Blahová, Natália, poslankyňa NR SR (2017-09-07):
Ďakujem pekne. Vážené dámy, vážení páni, naša spoločnosť sa nachádza v morálnom rozvrate. Pôvodcom tohto mravného úpadku je kontinuálna vláda strany SMER – sociálna demokracia. Táto strana po celé roky pred občanmi klamlivo deklaruje, že jej prioritou sú sociálne veci, ľudia práce a slabé sociálne skupiny. Pritom jej činy hovoria o opaku. SMER – sociálna demokracia nie je ani sociálna, ani demokracia. Predseda tejto strany hovorí o sexuálnom zneužívaní a týraní detí ako „o ničom“, o „babských táraninách“ a nazýva to „smiešne hry opozície“. Minister, ktorý má chrániť maloleté deti, ich vystavuje nebezpečenstvu a roky sa nečinne prizerá ich trápeniu. Bez empatie, bez škrupúľ, bez hanby. Medzi najdôležitejšie úlohy štátu patrí garantovanie spravodlivosti a ochrana práv jeho občanov. O to viac, ak ide o najzraniteľnejšie skupiny obyvateľstva. A ak túto nosnú úlohu štát nespĺňa, nepotrebujeme štát. Pretože bezprávny štát sa mení na džungľu bez pravidiel a predpisov, kde je možné beztrestne znásilniť dieťa, kde je možné týrať a biť malých a slabých z pozície moci, kde je možné sa z toho bez ostychu vysmievať. Pod rukami ministra Richtera sa rozsýpa celý rezort, pretože právo, spravodlivosť, morálka a odbornosť nemajú pre tohto nominanta SMER-u žiadnu cenu. Vypovedajú o tom obete nášho sociálneho systému, utýraná Lucka, odvlečený Marco, predaní Jožko a Karolínka, tisíce detí v detských domovoch, ktoré mohli spokojne vyrastať vo svojich biologických či náhradných rodinách. Máme 14-tisíc detí mimo vlastných rodín, tisíce čakateľov na sociálnu službu, na ktorú majú zákonný nárok, a predsa sa im nedostáva, tisíce rozvrátených rodín, ktoré nedostali žiadnu pomoc a poradenstvo v ťažkých chvíľach, matky samoživiteľky, ktoré so svojimi deťmi živoria bez prostriedkov, rodiny, ktoré opatrujú svojich chorých bez podpory a na hranici svojich fyzických aj finančných síl, tisíce zamestnancov v tomto rezorte, ktorí pracujú v mizerných podmienkach za mizerný plat. Toto sú výsledky dlhoročnej práce ministra Richtera! Čistý deň je len vrchol ľadovca. Tento príbeh sa pre verejnosť začal rozkrývať presne pred rokom. No už niekoľko rokov predtým sa na ministerstve a ústredí práce dovolávali ochrany práv pre svoje deti. Množstvo sťažností svedčí o tom, že ministerstvo tieto deti nijak neochránilo. Počas poslaneckého prieskumu sme sa zoznámili s kontrolnými zisteniami ministerstva a ústredia a rovnako so sťažnosťami rodičov, ktoré hovorili jednoznačnou rečou: Deti sú v ohrození. Už samotný fakt, že ministerstvo dovolilo prevádzku megalomanského zariadenia, v ktorom bolo umiestnených pred rokom až 42 klientov pod kuratelou personálu bez odbornosti, je výbušná kombinácia. Napriek tomu malo ministerstvo v pláne na tento rok rozšíriť kapacitu zariadenia. Počíta s tým dokonca vo svojich oficiálnych dokumentoch. V plánoch ústredia bolo rozšíriť toto pochybné zariadenie, a napriek tomu prominentné, a to nasledovne, citujem z koncepcie ústredia práce na roky 2016 až 2020. Hovoríme o navyšovaní kapacity zariadenia Čistý deň, n. o. Po prvé, resocializačné miesta v terapeutickej komunite: 50 miest. Denný, týždenný pohotovostný stacionár: 8 miest. Skupinové domy: 12 domov s kapacitou 72 miest. Bytové jednotky: 7 jednotiek s kapacitou 28 miest. Rodinné domy: 20 miest pre dospelých klientov. To znamená, že najneskôr v roku 2020 malo mať zariadenie Čistý deň kapacitu zvýšenú na 178 klientov. Aké plány sme to tu prekazili? Na každé dieťa platí štát zariadeniu 1 200 eur mesačne. Hovoríme teda o obrovskom, miliónovom biznise na deťoch. Čo k tomu ešte dodať? Pod ochranou a pod kuratelou ministra Richtera a SMER-u existuje teda zariadenie, v ktorom je tolerované sexuálne zneužívanie, psychické a fyzické týranie, ponižovanie a pošliapavanie práv detí. Nemilosrdnou obžalobou ministra Richtera je aj mimoriadna správa verejného ochrancu práv o skutočnostiach nasvedčujúcich závažnému porušeniu základných práv a slobôd detí postupom orgánov sociálnoprávnej ochrany. V správe stojí, že, citujem: „Systém trpí mnohými nedostatkami, ktoré umožňujú porušovanie základných práv detí.“ Uprostred civilizovanej Európy je vymenovanie týchto závažných prehreškov voči právam dieťaťa hrôzostrašným čítaním najmä preto, že sa na nich priamo podieľali štátne orgány. Inštitucionálne potreby stáli nad záujmami detí. A systém chránil sám seba na ich úkor, a to v celom systéme sociálnoprávnej ochrany. Je to osobná a politická zodpovednosť ministra Richtera. Rada by som apelovala na vaše svedomie, milé kolegyne, milí kolegovia, politizácia tohto problému ma nezaujíma. Je to otázka princípu, či chceme občanom tejto krajiny povedať, že naďalej zotrvávame v obhajobe zverstiev, alebo chceme skutočne chrániť všetky deti, slabých, starých a chorých. Nadchádzajúce hlasovanie má byť posolstvom toho, že nie sme ochotní zmieriť sa s týmto všetkým, s týmto aktuálnym stavom v rezorte ministra Richtera. Vážené dámy, vážení páni, počas dňa otvorených dverí som sa rozprávala s množstvom ľudí, ktorí nás prišli do Národnej rady navštíviť. Tvrdili, že nemá význam hľadať vo vašich dušiach svedomie, pretože morálka v politike sa nenosí. Ja, naopak, verím v ľudské dobro a v to, že sú medzi nami poslanci, ktorí pod ťarchou dôkazov prednesených na tejto aj na minulej schôdzi pochopili, že situácia je nebezpečná, že problém je vážny a že potrebuje okamžité riešenie. Obraciam sa teda na vás na všetkých, ktorí ste svoje svedomie nezapredali: Urobte tak, ako vám káže poslanecký sľub, a hlasujte podľa svojho najlepšieho vedomia a svedomia, za deti a za odvolanie ministra Richtera. Ďakujem pekne. (Potlesk.)